Til PMR

Fra Sekretær for PMR

|  |  |
| --- | --- |
| **Sakstype:** | **Vedtakssak** |
| **Møtedato:** | **28. mars 2023** |
| **Notatdato:** | **20. mars 2023** |
| **Arkivsaksnummer:** |  |
| **Saksbehandler:** | **Anne Margit Tvenge** |

**Forslag om ny emnestruktur på 4. studieår**

**Bakgrunn**

Arbeidet med å omstrukturere 4. studieår har pågått siden 2017. Det er emnet JUS4211 Prosess og strafferett (30 stp) som har blitt opplevd som svært krevende av studentene og som har svært høye gjentakstall. Tidligere arbeidsgrupper har arbeidet med ulike mulige løsninger, men har ikke klart å enes om et forslag.

Det ble oppnevnt en ny arbeidsgruppe i juni 2022 som igjen skulle vurdere mulige tiltak, men med utgangspunkt i det arbeidet som allerede var gjort. Det lå videre en rekke føringer i mandatet, bl.a. skulle et evt. forslag være realistisk å gjennomføre innenfor en begrenset tidshorisont.

**Hovedproblemstillinger**

Arbeidsgruppens forslag er å bryte opp JUS4211 Prosess og strafferett i to emner, med separat vurdering/eksamen.

Den nye løsningen ser slik ut:

* Sivilprosess, 10 studiepoeng
* Straffeprosess og strafferett, 20 studiepoeng

Parallelt er det planer om mappeevaluering fremfor skoleeksamen som vurderingsform i sivilprosess. På denne måten vil hvert emne favne mindre innhold og den enkelte vurdering/eksamenene vil kunne oppleves mer overkommelig. Iht. rapporten vil ordningen være fleksibel slik at studentene ikke vil være låst til rekkefølgen og kan omrokere på emnene innenfor studieåret.

Ifølge arbeidsgruppen vil forslaget kunne imøtekomme utfordringene på JUS4211 uten stor inngripen i studieordningen. Økonomisk sett innebærer forslaget én ekstra eksamen for fakultetet, men arbeidsgruppen tar ikke stilling til om ny eksamenslengde i straffeprosess og strafferett skal reduseres som følge av at sivilprosess tas ut.

Rapporten indikerer at overgangsordning ikke er nødvendig og at studenter som ønsker å gjenta eksamen kan gjøre dette i ny ordning. Det er behov for å utrede dette noe mer, da det er praksis ved fakultetet å tilby eksamen i gammel ordning i ett eller to semestre etter omlegging av emner av hensyn til gjentaksstudenter.

I følge rapporten bør også gjentak i de to emnene samlet utgjøre kun ett forsøk. Det er imidlertid ikke ønskelig ha en særordning for eksamensforsøk som en fast ordning. En slik løsning er dessuten administrativt krevende. Hensynet til målet om å få ned omfanget av gjentak taler også for å ikke gå for en slik særordning.

Vi vil se nærmere på følgende overgangsmuligheter for de som har tatt gammel JUS4211:

* De som ønsker å gjenta JUS4211 i ny ordning må gjenta eksamen i **begge** de to nye emnene, disse vil samlet telles som **ett** forsøk
* Det er et spørsmål om eksamen i gammel JUS4211 skal tilbys i ett eller to semestre etter innføring av ny ordning

**Videre fremdrift**

* Det er ønskelig at PMR tar stilling til rammeverket for det nye 4. studieår og oppdelingen av JUS4211 i to nye emner.
* Det er ønskelig å utrede detaljene for overgangsordning mer.

**Forslag til vedtak:**

PMR vedtar arbeidsgruppens forslag til omlegging av JUS4211 i to nye emner: sivilprosess (10 stp) og straffeprosess og strafferett (20 stp). Endringen innføres med virkning fra vårsemesteret 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Vedlegg**

* Rapport fra arbeidsgruppen
* Mandat for arbeidsgruppen